
מישיבת ועדת העבודה, הרווחה והבריאות

סדר היום:	הצעת חוק הביטוח הלאומי (תיקון – שלילת זכויות ממבצע פעולת איבה), 
	התשס"ב-2001 – ח"כים: צבי הנדל, בנימין אלון, אליעזר כהן, עמיר פרץ



נכחו:

חברי הוועדה:	דוד טל – היו"ר

	צבי הנדל

	

				
מוזמנים:	עו"ד דן אורנשטיין		הלשכה המשפטית, משרד המשפטים
	עו"ד אמנון כוורי		מתמחה, משרד המשפטים

	עו"ד רועי קרת 		המוסד לביטוח לאומי
	
	אהוד בן דרור		משרד האוצר



יועץ משפטי:			שגית אפיק
			אורית נהיר

מנהל/ת הוועדה:			שירלי אברמי

קצרנית:			דרורה רשף











הצעת חוק הביטוח הלאומי (תיקון – שלילת זכויות ממבצע פעולת איבה), התשס"ב-2001 –


היו"ר דוד טל:

	בוקר טוב, רבותי. אני מתכבד לפתוח את ישיבת ועדת העבודה, הרווחה והבריאות של הכנסת. על סדר יומנו הצעת חוק הביטוח הלאומי (תיקון – שלילת זכויות ממבצעי פעולת איבה), של חבר הכנסת צבי הנדל ואחרים. 

	חבר הכנסת הנדל, בקצרה. צריך רק לומר שהממשלה אישרה גם, כמדומני, הצעת חוק דומה או העבירה, בכל אופן, איזושהי החלטה כזאת שצריכה לעבור ועדת שרים לענייני חקיקה. אני מציע שאם זה מקובל על חבר הכנסת המציע, אנחנו נריץ את הצעת החוק הזאת במקביל, אולי, להצעת הממשלה ואם אפשר יהיה להתכנס להצעת הממשלה, זה יקל עלינו. אדוני לא חייב, אבל אני חושב שמבחינה מהותית זה פחות או יותר שומר על המסגרת שאדוני הציע. 

צבי הנדל:

	לקריאה טרומית – ברשותך – ביקשה הממשלה שנשהה את הדיון בוועדה למשך שלושים יום, על מנת שהיא תגיד לנו את הצעתה. אני כבר אז הסכמתי. אני רק מבקש שלא נשהה את החקיקה הזו בגלל הממשלה. מהותית, זה עונה על הדרישה המאד פשוטה, שאם מישהו רוצח יהודים או מתפוצץ, שלא ייהנו אחר כך מתגמולים מביטוח לאומי, אני מבקש  שהמהות הזאת תישאר. 

היו"ר דוד טל:

	האם מקובל על אדוני, כפי שהציג, כמדומני, היועץ המשפטי לממשלה, שחוק שעמד לטובת המשפחה טרם מעשה ההתאבדות או טרם מעשה החבלה של אותו ראש משפחה, כמו: קצבת נכות, קצבת ילדים, אלה קצבאות שימשיכו להתקבל, אבל כל מה שנובע מעצם הפעולה של אותו מתאבד – זה יימנע. 

צבי הנדל:

	זה מה שביקשתי. 

היו"ר דוד טל:

	אוקי. ברור לי. תודה רבה, אדוני. 

	אנשי ביטוח לאומי, אצלכם אין הבהרות, אין השגות בנושא הזה, אתם צמודים להחלטת הממשלה, אין לכם בעיות עם זה. 

	מר אורנשטיין, יש לך איזשהן השגות המיוחדות?

דן אורנשטיין:

	בעקבות החלטת הממשלה, הרי יש נוסח שאושר. 

היו"ר דוד טל:

	כן, כן. אנחנו מקבלים את - - -


דן אורנשטיין:

	את הנוסח הזה. 

צבי הנדל:

	מה זה הנוסח? אני לא מכיר אותו. 

שירלי אברמי:

	מה שאתה מחזיק ביד. 

רועי קרת:

	הנוסח של חבר הכנסת הנדל – הוא בעצם לא התכוון לזה, אבל – זה כולל שלילה של כל הגמלאות, כולל כאלה שאין להן קשר לעניין. 

צבי הנדל:

	אני מתכוון רק למה שקשור לארוע. 

היו"ר דוד טל:

	לכן שאלתי אותו, אם כל מה שקדם לאירוע, נשמר.

צבי הנדל:

	זאת אומרת, שהטמטום המטורף הזה, שאנחנו משלמים קצבת ילדים, ימשיך.

היו"ר דוד טל:

	זה בסדר, חבר הכנסת הנדל.

	האוצר, אני מבין, מקבל את זה. 

אהוד בן דרור:

	כן. 

היו"ר דוד טל:

	אשר על כן אנחנו מאשרים את זה ואנחנו מביאים את זה לקריאה ראשונה למליאת הכנסת. 

צבי הנדל:

	תודה רבה. 


שגית אפיק:

	עלות תקציבית?

צבי הנדל:

	אנחנו נחסוך.

היו"ר דוד טל:

	פעם אחת יהיה חיסכון.

	תודה רבה, רבותי.

	הישיבה ננעלה בשעה: 11:33.





